10 Fa makawana a mararo a Bahebera—Shaderake, Meshake le Abedenego—a ne a gana go obamela setshwantsho sa gouta sa ga Kgosi Nebukadenesare, kgosi eo e e galefileng e ne ya tshosetsa ka gore e tla ba latlhela mo leubelong la molelo o o goteditsweng thata. Nebukadenesare, kgosi e e nang le thata go feta tsotlhe mo lefatsheng, e ne ya sotla ya re, “Ke mang modimo yoo yo o ka lo gololang mo diatleng tsa me?” (Daniele 3:15) Makawana ao a mararo a ne a tshepa maatla a Modimo wa bone tota gore o tla ba sireletsa, mme ga ba a ka ba tsaya fela gore o tshwanetse go dira jalo. Ke gone ka moo ba ileng ba araba jaana: “Fa e le gore go tla nna jalo, Modimo wa rona o re o direlang o tla kgona go re golola.” (Daniele 3:17) Ee ruri, tota le fa molelo oo wa leubelo o ne o goteditswe ga supa go feta ka tsela e e tlwaelegileng, seo ga e a ka ya nna bothata mo Modimong wa bone yo o maatla otlhe. O ne a ba sireletsa mme kgosi e ne ya patelesega go dumela jaana: “[Ga go] na modimo o mongwe o o kgonang go golola jaaka ono.”—Daniele 3:29.